Man met vervalste geld betrap | Netwerk24
Deur André Damons 18 Julie 2019 11:03
Die polisie van Selosesha buite Bloemfontein het beslag gelê op dié vervalste geld toe hulle Woensdagoggend 'n man in hegtenis geneem het.
Die 49-jarige man is Woensdag om 09:40 deur die Selosesha-polisie se taktiese reaksie-eenheid en die misdaadintelligensie-eenheid by sy huis in Botshabelo se U-seksie aangekeer.
Sers. Martin Xuma, polisiewoordvoerder, sê die polisie het eers R1 400 se vervalste geld in skoene op 'n hangkas gekry en toe hulle die man deursoek, het hulle R300 in vervalste note gekry.
Volgens Xuma het die polisie toe R105 000 se vervalste note in 'n swart plastieksak in 'n buitetoilet gekry. Dit het uit vervalste R100- en R200-note bestaan.
Die man sal op aanklag van die besit van vervalste geld in die hof verskyn.
Xuma sê hulle ondersoek hoe en waar die man die vervalste geld gekry het.
Lt.genl. Moeketsi Sempe, die provinsiale polisiehoof, het die beamptes geloof vir hul goeie werk en het sakemense gewaarsku om seker te maak dat die geld waarmee hulle betaal word nie vervals is nie.